text: patogenese
  
  publiceret: 2014-06-11 13:47:51+02:00
  Patogenese, sygdomsproces, fremkaldelse af sygdom, dvs. de forandringer i organismen, der fører til udvikling af en sygdom, således at der opstår anatomiske, fysiologiske og immunologiske ændringer (se patoanatomi, patofysiologi og immunologi). Patogenesen ved en kræftsygdom betegnes karcinogenese.
  Patogenesen forudsætter en årsag (ætiologi) til sygdommen, dvs. summen af de miljøfaktorer og genetiske faktorer, som igangsætter sygdomsprocessen. Fx kan smitte med bakterien Helicobacter være årsagen til mavesår, mens mavesårets patogenese udgøres af maveslimhindens sårdannelse udløst af infektionen og den deraf følgende nedsatte modstandsdygtighed over for mavesyre. Ved mavesårsbehandling med et antibiotikum, der bekæmper bakterien, påvirkes sygdomsårsagen, mens behandling med et syreneutraliserende lægemiddel er en påvirkning af patogenesen.